कल दिन में कमला अचानक फ़िर आ गयी. उसने कहा था कि प्रेम के हाथ सामान भिजवा देगी पर बड़ी बहन जी के यहाँ होने के कारण शायद उसे ही आना पड़ा. बाहर इंतज़ार में काफ़ी देर खड़े रहना पड़ा. काफ़ी उद्वग्न थी लेकिन और कुछ बताया नहीं. यह सूचना दी कि शन्नो की कल (20 तारीख को) शादी थी. किसी विधायक के सुपुत्र से. काफ़ी देर तक मन परेशान रहा. उसने यह भी बताया कि पलटा से उसने सौ रुपये लिए हैं. पैसों का कुछ इंतज़ाम करना पड़ेगा वरना बहुत मुश्किल पड़ेगी. देखो कुछ न कुछ तो होगा ही. बद्री की दो तीन चिट्ठियाँ थीं. "अभिशप्त" कल्पना में स्वीकृत हो गयी है. कमला की उद्वग्नता अपने मन पर भी चोट कर गयी. लेकिन जेल में बंद आदमी क्या करे. बाहर भी सद्भावना, सांत्वना के अलावा मेरे जेसा आदमी और क्या कर सकता है. फ़िर जेल में तो और भी मजबूरी होती है. कोशिश बाहर ज़्यादा आसान होती, यहाँ से कुछ मुश्किल है. फ़िर भी कुछ तो करना ही पड़ेगा.